Κρόκωνας

Στην ελληνική μυθολογία με το όνομα Κρόκωνας (Κρόκων) είναι γνωστά τα παρακάτω δύο διαφορετικά πρόσωπα:


 * 1) Ολυμπιονίκης και ήρωας από την Ερέτρια, που νίκησε στην Ολυμπία στο αγώνισμα του «κέλητος ίππου». Ο Παυσανίας αναφέρει ότι στην Ολυμπία υπήρχε μικρός χάλκινος ανδριάντας του Κρόκωνα.
 * 2) Ο «επώνυμος ήρωας» του αττικού Δήμου των Κροκωνιδών, που πέρασε τα όρια Αθηνών-Ελευσίνας και κατοίκησε πρώτος στους Ρειτούς (Παυσανίας Α΄ 38, 2). Σύμφωνα με τοπική παράδοση του Δήμου των Σκαμβωνιδών, ο Κρόκων πήρε για σύζυγό του τη Σαισάρα, κόρη του Κελεού. Σύμφωνα με άλλη παράδοση ο Κρόκων ήταν γιος του Τριπτολέμου, εγγονός δηλαδή του Κελεού και της Μετανείρας. Αναφέρεται επίσης ως αδελφός του Κοιράνου. Η καταγωγή του Κρόκωνα από τον Τριπτόλεμο είναι μάλλον επινόηση των Ελευσινίων, ώστε ο επώνυμος ήρωας των Κροκωνιδών να βρίσκεται μέσα στην ελευσινιακή «Ιερή Οικογένεια». Τη σύνδεση του Κρόκωνα με την Ελευσίνα επιμαρτυρεί και μια διήγηση κατά την οποία ο Αρκάς νυμφεύθηκε τη Μετάνειρα, «θυγατέρα του Κρόκωνος». Η σύνδεση του Κρόκωνα με τον Τριπτόλεμο έγινε ίσως περί τα τέλη του 7ου και τις αρχές του 6ου αιώνα π.Χ., όταν η Ελευσίνα ενώθηκε πολιτικώς με την Αθήνα.

Πηγή

 * Emmy Patsi-Garin: «Επίτομο λεξικό Ελληνικής Μυθολογίας», εκδ. οίκος Χάρη Πάτση, Αθήνα 1969

Κατηγορία:Αρχαίοι Έλληνες Ολυμπιονίκες Κατηγορία:Επώνυμοι ήρωες της ελληνικής μυθολογίας